Page:Gospel of Saint John in West-Saxon.djvu/148

104 his gewitnes is sōð; and hē wāt þæt hē sōð sǣde, þæt gē gelȳfon.

36. Ðās þing wǣron gewordene þæt þæt gewrit wǣre gefylled, Ne forbræce gē nān bān on him.

37. [And eft ōðer gewrit segð,] Hī gesēoð on hwæne hig onfæstnodon.

38. Witodlīce Iosep fram Arimathea bæd Pilatum þæt hē mōste niman þæs Hǣlendes līchaman, for þām þe hē wæs þæs Hǣlendes leorningcniht; þis hē dyde dearnunga for ðǣra Iudea ege; and Pilatus him lȳfde. Đā cōm hē, and nām þæs Hǣlendes līchaman.

39. And Nichodemus cōm ðyder, sē þe ǣrest cōm tō þām Hǣlende on niht, and brōhte wyrtgemang and alewan, swylce hundtēontig boxa.

40. Hig nāmon þæs Hǣlendes līchaman, and bewundon hine mid līnenum clāðe mid wyrtgemangum, swā Iudea þēaw ys tō bebyrgenne.

41. Witodlīce þār wæs wyrtūn on ðǣre stōwe þār sē Hǣlend āhangen wæs; and on þām wyrtūne wæs nīwe byrgen, on þǣre þā gȳt nān mann næs ālēd.